Llíria prepara la internacionalització turística i musical del municipi
22 de desembre de 2021

Una delegació de l'Ajuntament de Llíria formada per l'alcalde Joanma Miguel, el regidor de Turisme Paco García, i el tècnic de Turisme Vicent Sesé, ha participat este passat cap de setmana en unes jornades de treball organitzades per les agències de viatge Turiart i J&K Viaggi a la ciutat italiana de Castel San Pietro Terme.

En esta trobada, s'han establit línies de col·laboració a nivell turístic, principalment en turisme gastronòmic, musical i d'allotjament, amb una reunió amb membres de l'Ajuntament de Castel San Pietro Terme, l'Observatori Nacional de la Mel, la seua banda municipal i diferents cors de música.

Igualment, la delegació lliriana ha aprofitat la seua estada a la regió italiana de l'Emília-Romanya per a conéixer el projecte d'allotjament turístic de Casola Valsenio, ja que des de l'Ajuntament edetà es pretén impulsar un projecte per a proporcionar allotjament a la ciutat als turistes que vinguen a gaudir del gran patrimoni cultural, patrimonial i musical.

Així mateix, s'ha mantingut una doble trobada amb l'Ajuntament de Bolonya, primer amb la directora i focal point de la UNESCO com a Ciutat Creativa de la Música, on s'ha proposat realitzar activitats amb músics i grups locals de Llíria en esta ciutat italiana, establint línies de col·laboració a nivell musical, com va ser la recent participació de la directora d'orquestra bolonyesa Nicoleta Conti en l'última edició del LLUM Fest.

Els representants municipals també es van entrevistar amb el director del Conservatori de Bolonya, Aurelio Zarelli, per a preparar els protocols necessaris que faciliten a l'alumnat del Conservatori Professional de Llíria la realització l'any 2022 e mobilitats en esta institució dins del Programa ERASMUS +.